Pietarin ensimmäinen ja ainoa koditon matkaopas yllättyi suosiostaan.

Pietarin ensimmäinen ja ainoa koditon matkaopas yllättyi suosiostaan. Marja Manninen / Yle

Nuhjuinen, harmaahapsinen ja pitkäpartainen ukko seisoo kauhtuneessa puvuntakissa ja likaisissa lökäpöksyissä Admiralitetskajan metroaseman ulkopuolella.

Miehen kaulassa roikkuu muovitettu kyltti: matkaopas Vjatseslav Romanovits Rasner, Nevskin valtakatu talo talolta.

Koleana kesäaamuna väkeä kerääntyy hiljalleen miehen ympärille. Mies tervehtii heitä selkeästi venäjäksi, mutta lausuu muutaman sanan vierailla kielillä siltä varalta, että mukana on ulkomaalaisia.

Rasner asui kaduilla lähes kahdeksan vuotta. Vjatseslav Rasner

Kuulijoita ei näytä haittaavan oppaan ulkoasu. Kaikki tietävät, kenestä on kyse.

Vjatseslav Rasner oli aikanaan maantiedon opettaja.

Hän asui koirineen ja kissoineen pietarilaisessa yhteisasunnossa, kommunalkassa. Usean perheen yhteisasunnot olivat neuvostoaikana tyypillinen asumismuoto, mutta niitä on edelleen Venäjän isoissa kaupungeissa.

Kaltevalla pohjalla mies oli ollut aiemminkin, mutta häätö kadulle koitti vasta, kun naapurihuoneen asukas alkoi valittaa Rasnerin asuinkumppaneista.

Yhdessä huoneessa asusti isännän kanssa 18 koiraa ja kolme kissaa. Se oli naapurille liikaa.

Rasnerista tuli Pietarin kaduilla kiertävä asunnoton.

Kohtalokas kahvitus muutti pummin elämän

Rasnerin huonon onnen tuli kääntäneeksi kodittomia vapaaehtoisena auttava Svetlana Kotina. Hän näki Rasnerin usein Gorgovskajan metroasemalla Pietarin keskustassa.

Rasner opastaa matkailijoita Pietarin pääkadun Nevskin alkupäässä. Marja Manninen / Yle

– Hän poikkesi muista asunnottomista selvästi. Hän seisoi suorana kuin sotilas eikä haissut niin kuin monet muut asunnottomat, Kotina sanoo.

Kotina vei Rasnerin kahville parikin kertaa ja sai lopulta miehen uskomaan, että kadulta voisi vielä nousta toteuttamaan unelmaa omista opaskierroksista. Mies puhui selkeästi ja osoitti tuntevansa Pietarin ydinkeskustan läpikotaisin.

Rasner aloitti oppaana kolme kuukautta sitten ja on siinä ajassa vakiinnuttanut asemansa muiden ammattilaisten joukossa. Jos hänen suosiotaan kadehditaan, se ei ainakaan näy ulospäin.

Rasner on ollut maaliskuusta alkaen virallinen opas. Marja Manninen / Yle

– En olisi ikinä uskonut, että hänestä tulee näin suosittu. Laitoin vain tiedon sosiaaliseen mediaan, tykkäyksiä alkoi tulla heti ja tieto epätavallisesta oppaasta levisi nopeasti, Svetlana Kotina sanoo.

Myös Rasnerin itsensä on vaikea uskoa menestykseensä.

– Minähän en ole mikään merkkihenkilö, vaan pummi Vjatseslav Romanovits Rasner ja siksi tämä huomio hämmästyttää minua, hän sanoo.

Miksi asunnoton vetoaa kansaan?

Svetlana Kotina yrittää selittää, miksi ihmisten pitäisi lähteä kuuntelemaan Rasnerin juttuja Pietarin pääkadun Nevskin alkupäähän.

Kotinan mielestä kierrokset tekee mielenkiintoiseksi nimenomaan se, että koditon mies kertoo ihmisistä, joilla on ollut mahdollisuus asua Nevskin arvotaloissa.

Ihmiset eivät tule vain ihmettelemään omalaatuista opasta.

– He tulevat todella kuuntelemaan, sillä Rasnerilla on poikkeuksellisen laajat tiedot Pietarista, sanoo Kotina.

Nevski talo talolta -kierros päättyy Moikan rantakadulle. Vjatseslav Rasner

– Hänellä on uskomaton muisti, kuvailee myös kierrokselle osallistunut Natalia Morina.

Melkein 70-vuotias Rasner luettelee kierroksella ulkomuistista seikkaperäisesti jokaisen talon vaiheet vuosilukuja myöten.

Rasner itse vähättelee tietojaan.

– Käyn kirjastossa ja luen paljon. Sieltä ne tiedot tulevat. Syntyperäisenä pietarilaisena minulla on velvollisuus kertoa kaupungista sekä pietarilaisille että täällä käyville turisteille, Rasner sanoo vaatimattomasti.

Esimerkkinä muille

Kodittomuus on Venäjällä kasvanut talouskriisin syvetessä. Koko maassa asunnottomia on jo yli viisi miljoonaa. Pietarissa heitä arvioidaan olevan useita tuhansia.

Kadulle päätynyt nousee harvoin takaisin normaalielämään.

Rasner tuntee Nevskin alkupään talojen historian läpikotaisin. Marja Manninen / Yle

Rasner näyttää onnistuneen, vaikka hänellä ei vieläkään ole omaa asuntoa. Mies yöpyy eläkkeellä olevan tuttavansa keittiössä.

Hän aikoo jatkaa taistelua saadakseen takaisin menettämänsä yhteisasuntohuoneen.

Ihan oman asunnon hankinta on vielä kaukana, sillä opaskierroksilla ei juurikaan rikastuta. Joku maksaa muutaman euron ja toinen tuo vastaleivottuja piirakoita.

Svetlana Kotina sanoo arvostavansa Rasneria ja pitävänsä tätä hyvänä esimerkkinä muille asunnottomille.

– Kadulta on mahdollista nousta, mutta se vaatii lujaa tahtoa. Rasnerilla sitä on, sanoo Kotina.